SAD odlučne ostati na čelu borbe protiv AIDS-a u svijetu (23/9/03) - 2003-09-23
Državni tajnik Colin Powell: AIDS je gori od terorističkih napada, ratova ili oružja masovnog uništavanja
Nedostupnost lijekova protiv AIDS-a onima kojima su potrebni prema Svjetskoj zdravstvenoj organizaciji najhitnije je pitanje globalnog javnog zdravstva. Opća skupština Ujedinjenih Naroda posvetila je jednodnevnu raspravu globalnoj pandemiji ove bolesti. Američki državni tajnik Colin Powell ponovio je odlučnost Sjedinjenih Država da i dalje igraju vodeću ulogu u borbi protiv AIDS-a u svijetu. Priznavši da i dalje raste i broj zaraženih i umrlih od AIDS-a, gospodin Powell je ipak ustrajao u tvrdnji da je 'došlo do značajnog napretka', posebice kada se vidi da je Fond Ujedinjenih Naroda za borbu protiv AIDS-a, tuberkuloze i malarije prerastao iz plemenitog koncepta u funkcionirajuću organizaciju. Taj je fond podijelio gotovo milijardu i pol dolara pomoći za programe u više od 90 zemalja. Gospodin Powell je okarakterizirao AIDS 'gorim' od terorističkih napada, ratova ili oružja masovnog uništavanja, rekavši da Sjedinjene Države namjeravaju ostati na čelu svjetskih napora u borbi protiv te bolesti: "Sučeljeni sa smrću i patnjom koje se može spriječiti, moralna nam je obveza da djelujemo i mi djelujemo. Sjedinjene Države ostaju najveći donator bilateralne pomoći za borbu protiv AIDS-a, osiguravšii gotovo polovicu od ukupnog međunarodnog financiranja u tu svrhu tijekom 2002. godine. Mi imamo bilateralne programe u više od 75 zemalja. U siječnju je predsjednik Bush obećao izdvajanje 15 milijardi dolara, kroz pet godina, za borbu protiv AIDS-a. U svibnju je Kongres to usvojio ogromnom većinom glasova. Taj je plan najveći pojedinačni obećani iznos sredstava za borbu protiv određene bolesti u povijesti." Prema podacima koje su iznijeli dužnosnici Svjetske zdravstvene organizacije, lijekovi za oboljele i zaražene virusom HIV dostupni su po cijeni od samo jednog dolara po danu liječenja, ali, ipak, oni ne stižu do milijuna ljudi kojima su potrebni u zemljama u razvoju. Od ukupno šest milijuna ljudi u zemljama u razvoju, kojima takvi lijekovi trebaju, prima ih samo oko 300 tisuća. Do danas, od AIDS-a je u svijetu umrlo više od 28 milijuna ljudi, a, procjenjuje se da ih je trenutno 42 milijuna zaraženo virusom HIV. Ukupno se u svijetu na liječenje i prevenciju AIDS-a troši, iz svih izvora financiranja, kako se procjenjuje, oko četiri milijarde dolara godišnje.